283 גני ילדים ו־94 כיתות א' ב־52 בתי ספר יסודיים עירוניים ייפתחו בשנת הלימודים תש"פ בעיר חיפה.
הרישום לגני הילדים ולכיתות א' יחל ביום שני, 7 בינואר 2019, א' בשבט תשע"ט, ויסתיים ב־27 בינואר 2019, כ"א שבט תשע"ט. את הרישום ניתן ומומלץ לבצע באתר עיריית חיפה, אך ניתן להירשם גם במרכז הרישום של אגף החינוך, ברחוב מרכוס 9 או בעירוניות בנווה שאנן, קריית אליעזר וקריית חיים.
לקראת המעבר המרגש, תקיים עיריית חיפה סדרת מפגשים, שתאפשר להורים לקבל את מלוא המידע: החל מסדר היום במוסדות החינוך, התוכניות החינוכיות שמפעילה עיריית חיפה, "טיפים" שיקלו על המעבר בהיבטים הרגשיים, החברתיים וההתפתחותיים, ועד מפגשים אישיים עם ההורים.
בנוסף לכך, תיפתח העירייה קו מידע, שיעמוד לרשות ההורים למשך כל תקופת הרישום: 1-700-50-70-02.
שני מפגשים עירוניים יתקיימו לקראת הרישום לגני הילדים: ביום חמישי, 3 בינואר כ"ו טבת תשע"ט, בשעה 20:00 במרכז הצעירים "חורב 14" וביום ראשון, 6 בינואר כ"ט טבת תשע"ט, בשעה 20:00 באולם בית נגלר, רחוב בן צבי 14 קריית חיים. במפגשים יינתן מידע רחב על גני הילדים והצהרונים, וצוות עירייה רחב יענה לשאלות ההורים.
השיבוץ לגני הילדים נעשה לפי גיל: לילידי שנתונים 2014 (אשר ירשמו לגן חובה), 2015 (ירשמו לגן טרום- חובה), ו־2016 (ירשמו לגני טרום-טרום חובה) ובהתאם לאזור המגורים של הילד. עם זאת, לגני הילדים המוגדרים כ"על־אזוריים" ניתן להגיש בקשה להרשמה ללא קשר לאזור המגורים. בין הגנים העל־אזוריים: שני גני ילדים של בית הספר "הפתוח", גן חובה האנתרופוסופי בשכונת בת גלים, גן חובה משחק בבית ספר עין הים ושלושה גנים מדעיים בקרית חיים מערבית.
חובת הרישום לכיתה א', לפי חוק חינוך חובה, חלה על ילדים שנולדו בשנת 2013. בחיפה, המקדמת מזה מספר שנים את מודל בתי הספר הייחודיים, ניתן להירשם לבית ספר בקרבת אזור המגורים או לאחד מבתי הספר הייחודיים (העל- אזוריים) הפרוסים ברחבי העיר. בין בתי הספר הייחודיים הפועלים בחיפה: בית ספר "גבריאלי"- בי"ס לאקולוגיה סביבה חברה ומדע, "נירים"- בי"ס לווטרינרים צעירים, "רמב"ם"- בית חינוך למנהיגות יהודית, "נתיב אליעזר כרמל"- בי"ס לקיימות קהילתית, "הפתוח ע"ש בארי"- בי"ס לפיתוח כישורי מנהיגות ומעורבות חברתית, "פיכמן"- בי"ס לחינוך דמוקרטי, "עין הים"- בית חינוך במרחב משחקי, "עליה"- בי"ס לחינוך אנתרופוסופי, "אלחיוואר"- בי"ס לחינוך אלטרנטיבי בשילוב אמנויות ויצירה, "אחמדיה"- בי"ס לאקולוגיה, מסלול דו- לשוני צומח.
ד"ר עינת קליש-רותם ראש עיריית חיפה מסרה: "ההתרגשות לקראת הצעדים הראשונים בגני הילדים ובכיתות א' היא גדולה ומשמעותית. ילדים בגילאים אלה זקוקים לחום, לאהבה ולתחושת ביטחון ומוגנות, אשר תאפשר להם לצמוח ולממש את הפוטנציאל הגלום בתוכם. אנו נעשה הכל כדי שהילדים היקרים שלכם יהיו בידיים הטובות והמקצועיות ביותר ובמסגרת המאפשרת לכל ילד וילדה לקבל חינוך מכיל, איכותי ומיטבי".